Прилог 15.2 Извод из Статута који регулише докторске студије

**У наставку овог прилога, налази се извод из статута Техничког факултета у Бору којим се регулишу докторске студије.**

**Члан 59.**

1. Студент Факултета је лице уписано на студијски програм који се изводи на Факултету.

(*2*) Студент се уписује у статусу студента који се финансира из буџета (у даљем тексту: буџетски студент) или студента који се сам финансира (у даљем тексту: самофинансирајући студент). Својство студента доказује се индексом.

**Члан 68.**

Студије на Факултету организују се на српском језику.

Факултет може организовати и изводити поједине делове студија, као и организовати полагање испита и израду и одбрану завршног, мастер и специјалистичког рада и докторске дисертације, на језику националне мањине или на страном језику, у складу са статутом, а по одлуци Већа Факултета.

Факултет може остваривати студијски програм на језику националне мањине и страном језику уколико је такав програм одобрен, односно акредитован.

Студент, уписан на студије из става 2. овог члана може прелазити у току студија на студијски програм који се изводи на српском језику, након провере знања српског језика

Провера знања језика из става 2. и 3. овог члана врши се на начин који пропише декан.

**Члан 70.**

На Факултету изводе се академске студије, и то:

* oсновне академске студије, које трају 4 године и чијим се завршетком стиче 240 ЕСПБ бодова,
* мастер академске студије, које трају 1 годину и чијим се завршетком стиче 60 ЕСПБ бодова,
* докторске академске студије, које трају 3 године, и чијим се завршетком стиче 180 ЕСПБ бодова.

**Члан 75.**

У прву годину докторских студија може се уписати лице које има:

Завршене мастер академске студије, односно интегрисане студије са најмање 300 ЕСПБ бодова, односно завршене најмање четворогодишње студије по прописима који су важили до ступања на снагу Закона о високом образовању („Сл.гласник РС”, бр. 76/05, 100/07 – аутентично тумачење, 97/08, 44/10, 93/12, 89/13, 99/14,45/15 – аутентично тумачење, 68/15 и 87/16) и општом просечном оценом од најмање 8 на основним академским и мастер академским студијама, односно интегрисаним студијама; или Завршене мастер академске студије, односно интегрисане студије, са најмање 300 ЕСПБ бодова и остварене научне радове објављене у часописима са листе ресорног министарства пре уписа на докторске студије, у складу са општим актима факултета, односно Универзитета.

Лица са звањем магистра наука, могу се уписати на докторске студије у одговарајућој области, у складу са општим актом који доноси Сенат.

Ближи услови за упис на докторске студије уређују се општим актом факултета у складу са општим актом који доноси Сенат.

Студијским програмом докторских студија предвиђају се мастер академске студије, односно научно подручје из којег је стечен академски степен магистра наука из става 1. овог члана.

Редослед кандидата за упис у прву годину докторских студија утврђује се на основу опште просечне оцене остварене на основним и мастер академским студијама и стварених научних резултата, на начин предвиђен општим актом Факултета.

**Члан 83.**

Студијски програм је скуп обавезних и изборних предмета, односно студијских подручја, са оквирним садржајем, чијим се савладавањем обезбеђују неопходна знања и вештине за стицање дипломе одговарајућег нивоа и врсте студија.

Студијским програмом утврђује се:

назив и циљеви студијског програма;

врста студија и исход процеса учења у складу са законом који утврђује национални оквир квалификација;

стручни, академски, односно научни назив;

услови за упис на студијски програм;

листа обавезних предмета, односно студијских подручја и изборних предмета са оквирним садржајем;

начин извођења студија и потребно време за извођење појединих облика студија;

бодовна вредност сваког предмета исказана у ЕСПБ бодовима;

бодовна вредност завршног рада, односно докторске дисертације исказана у ЕСПБ бодовима;

предуслови за упис појединих предмета или групе предмета;

начин избора предмета из других студијских програма;

услови за прелазак са других студијских програма у оквиру истих или сродних области студија.

друга питања од значаја за извођење студијског програма.

Студијски програм Факултета доноси Универзитет на предлог Већа Факултета у форми коју прописује Сенат, на основу садржаја предвиђеног у ставу 2. овог члана.

Извођење студијског програма може почети када га Сенат усвоји и када се добије уверење о акредитацији студијског програма.

Студијски програм Факултета објављује се на сајту Факултета и у посебној публикацији.

Факултет може са другом високошколском установом у Републици, односно иностранству, организовати и изводити студијски програм за стицање заједничке дипломе (joint degree). Студијски програм из става 6. може да се изводи када га усвоји надлежни орган Универзитета и надлежни орган високошколске установе – суорганизатор.

**Члан 92.**

Основне студије се завршавају полагањем свих предвиђених испита и испуњавањем осталих студијских обавеза, а уколико су предвиђени студијским програмом, и израдом и одбраном завршног рада или полагањем завршног испита.

Мастер академске студије завршавају се полагањем свих предвиђених испита испуњавањем осталих студијских обавеза, израдом завршног рада и његовом јавном одбраном, у складу са студијским програмом.

Докторске студије завршавају се полагањем свих предвиђених испита, те израдом и јавном одбраном докторске дисертације.

Број бодова којим се исказује завршни рад, односно завршни део студијског програма, улази у укупан број бодова потребних за завршетак студија.

Општим актом Факултета ближе се одређује полагање завршног, односно дипломског завршног испита.

Поступак припреме и услови за одбрану докторске дисертације уређују се општим актом Универзитета.

**Члан 94.**

Лице које заврши основне академске студије у обиму од најмање 240 ЕСПБ бодова стиче стручни назив „дипломирани“ са назнаком звања првог степена академскких студија из одговарајуће области (на енглеском језику: bachelor with honours).

Лице које заврши мастер академске студије стиче академски назив „мастер“ са назнаком звања другог степена мастер академских студија из одговарајуће области (на енглеском језику: master).

Лице које заврши докторске академске студије стиче научни назив доктор наука са назнаком области (на енглеском језику: Ph. D., односно D.A., односно одговарајући назив на језику на који се диплома преводи).

Скраћеница стручног назива и академског назива мастер наводи се иза имена презимена, а скраћеница академског назива магистар наука и научног назива доктор наука испред имена и презимена.